Diari Oficial de la Generalitat Valenciana


Sumari del DOGV 5710, del 25-02-2008 (2008/2337)

ORDE de 20 de febrer de 2008, de la Conselleria de Governació, per la qual es regula el procediment per a la designació dels assessors tècnics en matèria artisticotaurina i la seua remuneració a càrrec de les empreses organitzadores.
-----------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2008/02/20/(1)/dof/vci/html**

### Dades del document

Número de DOGV
:   5710

Data del DOGV
:   25-02-2008

Secció del DOGV
:   I. DISPOSICIONS GENERALS

Número del document
:   2008/2337


Data del document
:   20-02-2008

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * espectacles
    * legislació
    * remuneració del treball
    * bou

ORDE de 20 de febrer de 2008, de la Conselleria de Governació, per la qual es regula el procediment per a la designació dels assessors tècnics en matèria artisticotaurina i la seua remuneració a càrrec de les empreses organitzadores. [2008/2337]  
La conselleria de Governació és el departament del Consell a què correspon d'exercir les competències en matèria d'espectacles. En aquest àmbit, li correspon en el seu marc territorial l'aplicació de la Llei 10/1991, de 4 d'abril, sobre Potestats Administratives en Matèria d'Espectacles Taurins i el seu Reglament de desplegament aprovat per Reial Decret 145/1996, de 2 de febrer.   
Aquesta última norma preveu en l'article 41 la designació de l'assessor tècnic com a figura destinada a assistir el president dels espectacles taurins; així mateix, contempla la remuneració a percebre per estos i la xifra en una quantitat corresponent al 10 per 100 dels honoraris establits per als veterinaris.   
L'Ordre de 30 de març de 1994 va desenrotllar, per a la Comunitat Valenciana, el procediment particular de designació d'estos assessors, així com la seua remuneració concreta a percebre. Aquella ordre fou modificada per l'Ordre de 5 de setembre de 1997 i per l'Ordre de 5 de febrer de 2004, tendents ambdós, i sobretot, d'actualitzar la remuneració adés esmentada.  
El temps transcorregut des de llavors, les modificacions orgàniques hagudes al Govern de la Generalitat i el necessari compliment de la disposició sobre actualització de les quantitats a percebre pels assessors tècnics, obliguen a emanar una nova ordre que pose al dia tots els aspectes considerats segons la realitat existent.  
En conseqüència, d'acord amb el que disposa l'article 28 apartat e) de la Llei 5/1983, de 30 de desembre, del Consell, modificada per la Llei 12/2007, de 20 de març, i segons el que preveu el Decret 100/2007, de 13 de juliol, del Consell, pel qual s'aprova el Reglament Orgànic i Funcional de la conselleria de Governació  
ORDENE  
Primer  
1. Els assessors tècnics en matèria artisticotaurina seran designats anualment pel titular de la direcció general amb competències en matèria d'espectacles de la Generalitat. Estos assessors es triaran entre professionals taurins retirats o, si no n'hi ha, entre aficionats de notòria i reconeguda competència extrets d'una relació que elaborarà periòdicament la direcció general esmentada. Per a aquesta comesa podrà donar-se audiència a les associacions de professionals i als clubs d'aficionats taurins.  
2. Els assessors tècnics es limitaran a exposar la seua opinió sobre el punt concret que els consulte el president de l'espectacle o festeig. El president podrà o no acceptar-ne el criteri.  
Segon  
1. Les remuneracions que, a càrrec de les empreses organitzadores, han de percebre els assessors en matèria artísticotaurina nomenats d'acord amb el que preveu l'article anterior, es fixen en la quantia de 67 euros, amb independència del tipus d'espectacle i la categoria de la plaça. La quantitat esmentada serà abonada per l'empresa organitzadora a l'assessor tècnic abans del començament del festeig.   
2. En el cas que el festeig taurí siga suspés per qualsevol causa, i l'assessor haja comparegut en la plaça de bous o recinte on tinga lloc l'espectacle, l'empresa estarà obligada d'abonar el 50% de la quantitat que haja de percebre.   
Disposició addicional  
La quantia fixada en la present ordre s'actualitzarà anualment i de manera automàtica, amb efectes d'1 de gener, d'acord amb el percentatge de variació que establisca l'Institut Nacional d'Estadística o organisme que el substituïsca en l'àmbit de la Comunitat Valenciana per a l'Índex de Preus al Consum (IPC).   
Disposició transitòria  
La remuneració fixada en l'article segon d'aquesta ordre tindrà efectes des de l'1 de gener de 2008.  
Disposició derogatòria  
Queda derogada l'Ordre de 30 de març de 1994, de la conselleria d'Administració Pública, per la qual es regula el procediment per a la designació dels assessors tècnics en matèria artisticotaurina i la seua remuneració a càrrec de les empreses organitzadores, així com totes les normes del mateix rang o d'un rang inferior que s'oposen a la present ordre.   
Disposició final  
La present ordre entrarà en vigor el mateix dia de la publicació en el Diari Oficial de la Comunitat Valenciana.  
València, 20 de febrer de 2008  
El conseller de Governació  
Serafín Castellano Gómez


Còpia Permalink ELI